## Transkript izjave potpredsjednika Vlade i ministra vanjskih poslova Igora Lukšića nakon razgovora sa ministrom vanjskih poslova Republike Kipar [Joanisa Kasulidesa](http://www.gov.me/vijesti/135871/Potpredsjednik-Vlade-Igor-Luksic-primio-ministra-vanjskih-poslova-Republike-Kipar-Joanisa-Kasulidesa.html)

Podgorica, 24.02.2014.

Poštovane dame i gospodo,

Poštovani kolega,

Veliko mi je zadovoljstvo što sam u prilici danas da u Podgorici ugostimo ministra vanjskih poslova Republike Kipar, gospodina [Joanisa Kasulidesa](http://www.gov.me/vijesti/135871/Potpredsjednik-Vlade-Igor-Luksic-primio-ministra-vanjskih-poslova-Republike-Kipar-Joanisa-Kasulidesa.html). Dvije zemlje baštine odlične prijateljske odnose i ova današnja posjeta je bila prilika da razmijenimo mišljenja o načinima kako da dodatno produbimo naše odnose i intenziviramo saradnju, imajući u vidu da i jedni i drugi pripadamo grupi malih zemalja i da je Kipar članica Evropske unije deset godina, te da bi za nas bilo interesantno da u narednom periodu dodatno eksploatišemo mogućnosti saradnje, kako bi bolje prilagodili naš sistem onome što su zahtjevni standardi iz EU. U tom kontekstu zahvalio sam kolegi na dosadašnjoj ogromnoj podršci koju smo dobijali od Republike Kipar, tokom njihovog predsjedavanja kada su i otpočeli suštinski razgovori između EU i Crne Gore. Tada smo, podsjetiću vas, otvorili i privremeno zatvorili poglavlje 25, ali i nakon toga na bazi Memoranduma o saradnji u oblasti evropskih integracija koristili ekspertske usluge kiparskih savjetnika. Tako da vjerujem da na ovom polju možemo dodatno intenzivirati našu saradnju. Takođe, iskoristio sam priliku da informišem i na temu naših ambicija kada je u pitanju članstvo u procesu evropskih integracija i onoga što nas očekuje ove godine. U tom kontekstu razgovarali smo i o mogućnostima dovršetka razgovora na teme sklapanja nekoliko bilateralnih ugovora. Jedan od tih ugovora je i o borbi protiv terorizma i organizovanog kriminala i drugih oblika kriminala, jer je u Crnoj Gori nama veoma zanimljivo iskoristiti iskustva Republike Kipar, i to je na tragu naših evropskih ali i naših evro-atlantskih integracija, imajući u vidu da je izazov kvaliteta bezbjednosnog sistema i dalje pred nama kao obaveza koju treba ispunjavati. Takođe, razgovarali smo i o tome da postoji interes da intenziviramo kontakte i u oblasti energetike. Postoji interesovanje i kada je u pitanju eksploatacija gasa, odnosno podmorja jedne i druge zemlje, odnosno kada je u pitanju saradnja u oblasti obnovljivih izvora energije. Dakle, nama je veoma zanimljivo da koristimo iskustva koja Kipar ima. Potrebno je u narednom periodu stvoriti uslove za implementaciju sporazuma o saradnji u oblasti turizma, za šta naša hotelska industrija ima interes, i u nekoliko dodatnih oblasti kakve su recimo prosveta, ili saradnja trgovačke flote, komercijalnog brodarastva i td. Sve u svemu, još jednom smatram da je ova posjeta bila prilika da prođemo kroz portfelj i indentifikujemo sve mogućnosti saradnje kako na bilateralnom, tako i na multilateralnom planu. Kao jedna od ideja koja se pojavila, imajući u vidu da su i Kipar i Crna Gora male mediteranske zemlje, dogovorili smo da pokušamo ustanoviti jedan intenzivniji dijalog multilateralnog karaktera među našim zemljama, kako bi u tom kontekstu razmjenjivali iskustva i ideje kako da dodatno iskoristimo mehanizme saradnje, s obzirom da se kao male zemlje sa vrlo sličnim izazovima suočavamo.